**A közérdekű adatok megismerésére irányuló igény intézésének eljárási szabályai a Pest Vármegyei Katasztrófavédelmi Igazgatóságnál**

A Pest Vármegyei Katasztrófavédelmi Igazgatóságnál (Pest VMKI) közérdekű adat megismerése iránt szóban, írásban, vagy az pest.mki@katved.gov.hu elektronikus levélcímre megküldött e-mailben terjeszthető elő adatigény.

Javasoljuk, hogy közérdekűadat megismerési igényének benyújtását megelőzően győződjön meg arról, hogy a megismerni kívánt adatot a Pest VMKI, vagy központi szerve, a BM Országos Katasztrófavédelmi Főigazgatóság (BM OKF) közzétételi listái tartalmazzák-e, hiszen azokból számos, közérdeklődésre számot tartó információ tölthető le. Honlapunkon részletes tájékoztatást kaphat a katasztrófavédelem feladatairól, az egyes szervezeti elemeket bemutató leírások támpontot adhatnak arról, hogy az Önt érdeklő közérdekű adatok tekintetében a Pest VMKI adatkezelőnek minősül-e.

A közérdekűadat-megismerési igények megválaszolását a hivatásos katasztrófavédelmi szervek *az információs önrendelkezési jogról és az információszabadságról* szóló 2011. évi CXII. törvényben, továbbá az adatvédelmi és adatbiztonsági szabályzatban rögzítettek alapján, az alábbiak szerint végzik:

A hivatásos katasztrófavédelmek szervek valamely területi szervét érintő adatigényt az illetékes katasztrófavédelmi igazgatósághoz kell benyújtani.

A Pest VMKI területi adatvédelmi tisztviselője intézi a Pest VMKI által kezelt adatokra, továbbá a valamennyi hivatásos katasztrófavédelmi szerv által kezelt adatokra irányuló közérdekűadat-megismerési igényeket.

A Pest VMKI területi adatvédelmi tisztviselője a kérelem kézhezvételekor haladéktalanul megvizsgálja, hogy a kérelem teljesítéséhez szükséges alábbi alapvető információk rendelkezésre állnak-e:

a) az igénylő neve vagy megnevezése;

b) az értesítések és a válasz megküldéséhez szükséges elérhetőség;

c) az igényelt adatok pontos meghatározása;

d) nyilatkozat arról, hogy az adatokat részére milyen formában kell rendelkezésre bocsátani.

Amennyiben az igény nem tartalmazza az igény teljesítéséhez szükséges adatokat – ideértve azt az esetet is, ha az adatigénylő a megismerni kívánt adatot nem tudja pontosan megjelölni –, a Pest VMKI területi adatvédelmi tisztviselője haladéktalanul, de legkésőbb az igény kézhezvételét követő 5 napon belül felveszi a kapcsolatot az igénylővel és – a tőle elvárható módon és mértékben – segítséget nyújt a megismerni kívánt adatok körének pontos meghatározása érdekében. A Pest VMKI területi adatvédelmi tisztviselője a kérelem pontosításának elmulasztása esetén figyelmezteti az adatigénylőt arra, hogy amennyiben a pontosítást elmulasztja, igényének teljesítése részben vagy egészben meghiúsulhat.

Amennyiben az igényelt adatot már nyilvánosságra hozták, a Pest VMKI az adatigényt e nyilvános forrás megjelölésével válaszolja meg. Az igényelt adatot tartalmazó nyilvános forrás megjelölése kizárólag abban az esetben helyettesíti a kérelem teljes egészében történő megválaszolását, amennyiben a nyilvánosságra hozott adatok megegyeznek a kérelmező által kiadni kért adatokkal.

Amennyiben az igény 15 nap alatt nem teljesíthető, különösen, ha az adatok az igényelt csoportosításban nem állnak rendelkezésre és azok kigyűjtése a határidőn belül objektív okból nem lehetséges, vagy az igény nagyszámú, nagy terjedelmű adatra vonatkozik, az ügyintézési határidő további 15 nappal meghosszabbítható. Ebben az esetben az igénylő az igény megérkezésétől számított 15 napon belül tájékoztatást kap a válasz várható időpontjáról.

Ha az igénylő az adatokat tartalmazó dokumentumról, vagy dokumentumrészről másolatot kíván kérni, a másolat készítésével felmerült dologi költségeket a Pest VMKI az igénylővel szemben érvényesítheti. Arról, hogy a másolatként igényelt dokumentum vagy dokumentumrész jelentős terjedelmű, továbbá a költségtérítés mértékéről, valamint az adatigénylés teljesítésének a másolatkészítést nem igénylő lehetőségeiről az igénylőt a Pest VMKI területi adatvédelmi tisztviselője az igény beérkezését követő 15 napon belül tájékoztatja.

Amennyiben az igénylő a költségtérítésre vonatkozó kalkulációban foglaltakat elfogadja, és az összeget a Pest VMKI részére a kapott tájékoztatásban szereplő bankszámlaszámra megfizeti, az adatigényt a Pest VMKI az ügyintézési határidőből rendelkezésre álló időn belül, ha az a dokumentum vagy dokumentumrész, amelyről az igénylő másolatot igényelt, jelentős terjedelmű, a költségtérítésnek az igénylő általi megfizetését követő 15 napon belül teljesíti.

Az igény teljesítése során a Pest VMKI kiemelt figyelmet fordít arra, hogy a közérdekű adatok közlése ne járjon mások jogainak, vagy törvény alapján korlátozottan megismerhető adatok bizalmasságának sérelmével.

Ha a közérdekű adatot tartalmazó dokumentum az igénylő által meg nem ismerhető adatot is tartalmaz, a másolaton a meg nem ismerhető adatot a Pest VMKI felismerhetetlenné teszi olyan módon, hogy a korlátozottan megismerhető adatok tartalmára megalapozott következtetést ne lehessen levonni, ugyanakkor az igénylő által megismerhető adatok ne essenek kitakarás alá.

Az elutasított kérelmekről, valamint az elutasítások indokairól a Pest VMKI területi adatvédelmi tisztviselője nyilvántartást vezet, és az abban foglaltakról minden évben január 31-éig tájékoztatja a Nemzeti Adatvédelmi és Információszabadság Hatóságot.

Az igénylés alapján történő adatszolgáltatás esetén az adatigénylő személyazonosító adatai csak annyiban kezelhetőek, amennyiben az az igény teljesítéséhez – beleértve az esetleges költségek megfizetését és az azonos igénylőtől, egy éven belül beérkezett jelleg ellenőrzését – elengedhetetlenül szükséges.

Az adatigény beérkezésétől számított 1 éves időtartam lejártát követően az igénylő személyes adatait a Pest VMKI az ügyiratokból haladéktalanul törli. A törlésről az ügy előadója kitakarással gondoskodik.

**A Pest VMKI területi adatvédelmi tisztviselője:**

Dr. Mosó Zsanett tű. százados

Szolgálati helye: Pest VMKI Hivatal

Elérhetősége: pest.mki@katved.gov.hu

Tel.: (+36) 1/469-4105